Даўблі (возера)

Даўблі (Даўбле) — возера ў Браслаўскім раёне Віцебскай вобласьці. Знаходзіцца за 12 км на паўднёвы захад ад Браслава, каля вёскі Даўблі. Належыць да групы Браслаўскіх азёр. Вадаём знаходзіцца ў басэйне ракі Друйка. Плошча возера складае 1,64 км². Найбольшая глыбіня возера — 25,8 м. Даўжыня — 3,97 км, найбольшая шырыня — 0,61 км. Даўжыня берагавой лініі — 12,1 км. Аб’ём вады ў возеры складае 13,1 млн м³, плошча вадазбору — 13,1 км². Схілы катлавіны возера маюць вышыню да 15 мэтраў, разараныя, у ніжняй частцы парослыя хмызьняком. Берагі возера зьліваюцца са схіламі і знаходзяцца пад хмызьняком. Месцамі берагі абразійныя і дасягаюць вышыні. Возера зарастае слаба. Шырыня паласы прыбярэжнай расьліннасьці складае ад 20 да 100 мэтраў. Расьліннасьць пашыраная да глыбіні 2 мэтраў. У Даўблі ўпадаюць два ручаі і выцякае ручаіна ў раку Акунёўку. Крыніцы Блакітная кніга Беларусі: энцыкл / Рэдкал.: Н. А. Дзісько, М. М. Курловіч, Я. В. Малашэвіч і інш.; Маст. В. Г. Загародні. — Мн.: БелЭн, 1994. — 415 с. — ISBN 5-85700-133-1